Universis presentes litteras inspecturis, Helyas Dei gratia et apostolice sedis Eduensis episcopus, salutem in Domino. Quoniam dignum est ut bene meriti digna debeant remuneratione gaudere et justa postulantibus non est denegandus assensus, idcirco nos prefatus episcopus attendentes diligenter in quantum nobilis vir venerabilis et discretus dominus Guido de Castro Novo, decanus Eduensis, fuit et est utilis et necessarius nostre prefate ecclesie Eduensi, considerantes etiam quantum utiliter et provide laboravit et ad huc laborare non cessat quod in dicta nostra ecclesia Eduensis cultus augmentetur divinus, emptionem seu acquisitionem perpetuam quam fecit idem decanus pro se et causam habituris ab eo a Guillermo Albaudi et ejus uxore, de Edua, de quodam nemore, cum fundo ipsius nemoris, quod vocatur nemus de Conovre, sito prope Eduam, juxta viam publicam per quam itur de Edua apud Auciacum, inter nemus religiosorum monialium abbatisse et conventus monasterii Sancti Andochii Eduensis ex una parte, et nemora domini ducis Burgundie ex altera, et nemus religiosorum monialium de Campo Canoto, quod vocatur nemus de Petra Cervalli, cum ipsius nemoris acquisiti appendiciis et pertinenciis universis, prout ipsum nemus cum suis appendiciis et pertinenciis se ingerit et importat in longum et latum infra et supra per confinationes predictas; et cum omni jure, justicia et juridictione quod et quam dicti conjuges haberent seu habere possent in ipsis, et que dicti conjuges olim recognoverunt perfectim tempore acquisitionis predicte esse de feodo nostro legio et predecessorum nostrorum et nostre predicte ecclesie Eduensis, prout in quibusdam litteris super dicta emptione confectis, sigillo nostre curie Eduensis sigillatis vidimus contineri, maxime cum idem decanus de predicto nemore, juribus et pertinenciis ipsius, pro sua et parentum suorum salute, ad augmentationem divini cultus in prefata ecclesia Eduensi, videlicet in ecclesia gloriosissimorum patronorum nostrorum beatorum Nazarii et Celsi, capellanias perpetuas infallibiliter ordinare proponat: nos prefatus episcopus, pium ipsius decani desiderium in hoc quod possumus adjuvantes, dictam acquisitionem per ipsum factam a dictis conjugibus de rebus superius nominatis, ex certa scientia, pro nobis et nostris successoribus confirmamus imperpetuum ac etiam amortimus, nichil inibi nobis vel nostris successoribus retinentes quantum ad feodum supradictum. Promittentes bona fide, pro nobis et successoribus nostris, contra premissa non venire. In cujus rei testimonium sigillum nostrum litteris presentibus duximus apponendum. Datum et actum die lune post octabas festi Resurrectionis Domini, anno ejusdem millesimo trecentesimo nono.